Madison (Alabama)

Madison on kaupunki Yhdysvaltojen Alabaman osavaltion pohjoisosassa. Sen asukasluku vuonna 2020 oli 56 933. Maantiede Madison sijaitsee Yhdysvaltojen Alabaman osavaltion pohjoisosassa alueella Alabaman ja Tennesseen rajan ja Tennesseejoen välissä. Kaupunkiin kuuluu alueita Madisonin ja Limestonen piirikunnissa. Vieressä sijaitsee Huntsvillen kaupunki. Historia Ensimmäinen tunnettu siirtolainen nykyisen Madisonin alueella oli Yhdysvaltain vapaussodan veteraani John Cartwright, joka asettui alueelle vuonna 1818. Paikkakunta alkoi kuitenkin varsinaisesti kasvaa vasta vuona 1856 jälkeen, jolloin sen kautta valmistui Memphisin ja Charlestonin välinen rautatie. Paikkakunta kaavoitettiin tonteiksi vuonna 1858 ja se tunnettiin alkujaan nimellä Madison Station. Rautatiellä oli strategista merkitystä Yhdysvaltain sisällissodassa. Vuonna 1864 Madisonin lähellä käytiin kaksi pienimuotoista yhteenottoa Unionin ja Konfederaation joukkojen välillä. Madisonin kaupunki perustettiin virallisesti sodan jälkeen vuonna 1869. Nimestä poistettiin samalla osa "Station". Kaupunki hyötyi aluksi puuvillateollisuudesta, sekä myöhemmin Huntsvillen kasvusta. Huntsvillessä lähellä Madisonia sijaitsevat Marshallin avaruuskeskus ja Redstone Arsenal. Väestö Madisonin asukasluku oli Yhdysvaltojen vuoden 2020 väestönlaskennan mukaan 56 933. Vuonna 2010 vastaava lukema oli 42 938. Vuonna 2020 kaupungin asukkaista 68,4 % oli valkoisia, 13,3 % mustia, 8,6 % latinoja ja 7,2 % aasialaisia. 9,7 % asukkaista oli syntynyt ulkomailla ja 12,2 % puhui kotonaan jotakin muuta kieltä kuin englantia. Kotitalouksien keskimääräiset vuotuiset tulot vuosina 2020–2024 olivat 134 655 dollaria ja henkilöä kohden 56 185 dollaria. 4,3 % eli köyhyysrajan alapuolella. Lähteet